Հերբերտ Քաեն

Հերբերտ Յուջին Քաեն (, առավել գործածական է անվան Հերբ Քաեն (Herb Caen) ձևը.  ), քսաներորդ դարի ամերիկացի անվանի լրագրող, ով իր տաղանդի ու վաստակի համար արժանացել է Պուլիտցերյան հատուկ մրցանակի՝ «Սան Ֆրանցիսկո քաղաքի ձայնն ու խիղճը լինելու, այդ քաղաքի կյանքում աննախադեպ, արտակարգ և տևական ներդրում ունենալու համար» ձևակերպումով։ 1930-ական թվականների վերջերից մինչև իր մահը՝ շուրջ վեց տասնամյակ նա աշխատակցել է San Francisco Chronicle-ին (բացառությամբ 1950-1958 թթ. ընկած ժամանակահատվածի, երբ եղել է The San Francisco Examiner-ի աշխատակիցը) և զգալի ավանդ ներդրել այդ պարբերականի ժողովրդականության ու տպաքանակի աճի գործում։ Մահացել է 1997 թվականին. նրա հուղարկավորությունը համարվում է Սան Ֆրանցիսկոյի նորագույն ժամանակների պատմության կարևորագույն իրադարձություններից մեկը։

Կենսագրություն 
Քաենը ծնվել ու հասակ է առել ԱՄՆ-ի Կալիֆոռնիա նահանգի վարչական կենտրոնում՝ Սակրամենտո քաղաքում, իսկ իր ժուռնալիստական գործունեությունն սկսել, ծավալել ու ավարտել է Սան Ֆրանցիսկոյում։ Նա մեծ ճանաչում է ձեռք բերել իր հեղինակած "It's News to Me" խորագրով թերթային սյունակում պարբերաբար լույս ընծայած նյութերի շնորհիվ (այդ խորագիրը թերթում առաջին անգամ հայտնվել է 1938 թվականի հուլիսի 5-ին)։ Թերթի գրեթե յուրաքանչյուր համարում տեղ գտած իր սյունակում Քաենն անդրադարձել է քաղաքի կյանքի կարևոր դեպքերին, քաղաքական, հասարակական իրադարձություններին, նույնիսկ՝ բամբասանքներին, հորինել հրատապ թեմային առնչվող բառեր, բառախաղեր, անեկդոտներ, կենսական, հուզական լիցք է հաղորդել իր շարադրանքին՝ պատկերելով առօրյա կյանքից վերցրած մանրամասներ, որոնք առաջին հայացքից կարող էին նույնիսկ չնչին ու աննշան թվալ։ Իր ստեղծագործական աշխատանքով նա որոշակի ազդեցություն է գործել փոփ մշակույթի, վերջինիս բառապաշարի ու լեզվաոճական ձևերի վրա։ Քաենն է հորինել բիտնիկ (beatnik) բառը և առաջին անգամ գործածել թերթի 1958 թ. ապրիլի 2-ին լույս տեսած համարում տեղ գտած իր հեղինակային սյունակում, 1967 թվականին Սան Ֆրանցիսկոյում կայացած «Սիրո ամառ» իրադարձության ժամանակ էլ ժողովրդականացրել է հիպպի (hippie) բառը։ Նրա ժողովրդականացրած եզրույթներից են նաև ֆրիսբի-ն (frisbee), Bagdhad by the Bay-ը...

1949 թվականին լույս է տեսել Հերբ Քաենի էսսեների ժողովածուն՝ «Bagdhad by the Bay» խորագրով։

Ծանոթագրություններ

Արտաքին հղումներ 
Columna del 2 de abril de 1958 en la que Caen acuñó el término "beatnik" (en inglés)
Կարիերայի ժամանակագրությունը
Քաենի սյունակների հավաքածուն 
Herb Caen Way...
Հերբ Քաենի և Սան Ֆրանցիսկո քաղաքի ու համայնքի պատմությունը

Պուլիտցերյան մրցանակակիրներ
Ամերիկացի սյունակագիրներ
Թոքի քաղցկեղից մահացածներ
Ամերիկացի լրագրողներ